**Zápis detí do Materskej školy Prečín na školský rok 2018/2019**

V súlade § 59 zákona č. 245/2008 Z. z. a v súlade § 3 vyhlášky Ministerstva školstva Slovenskej republiky č. 306/2008 Z. z. o materskej škole v znení vyhlášky Ministerstva školstva Slovenskej republiky č. 308/2009 Z. z. riaditeľka Materskej školy, Prečín 275, oznamuje, že **zápis detí** na predprimárne vzdelávanie do Materskej školy v Prečíne **na školský rok 2018/2019** sa uskutoční **od 30. apríla do 31. mája 2018.**

Dieťa sa do materskej školy prijíma **na základe písomnej žiadosti zákonného zástupcu.** Zákonný zástupca spolu s písomnou žiadosťou o prijatie dieťaťa do materskej školy predkladá aj **potvrdenie o zdravotnom stave dieťaťa od všeobecného lekára pre deti a dorast, ktorého súčasťou je aj údaj o povinnom očkovaní.**

Tlačivo žiadosti si rodič/zákonný zástupca môže vyzdvihnúť v materskej škole, alebo si ho stiahnuť z webovej stránky obce Prečín: [www.precin.eu](http://www.precin.eu)

Rodič/zákonný zástupca vypísanú žiadosť aj s lekárskym potvrdením o zdravotnom stave dieťaťa predloží riaditeľke materskej školy. Ak ide o dieťa so špeciálnymi výchovno-vzdelávacími potrebami, je potrebné predložiť aj vyjadrenie príslušného zariadenia výchovného poradenstva a prevencie.

Daniela Beniaková, riaditeľka materskej školy

**PODMIENKY PRIJÍMANIA DETÍ DO MATERSKEJ ŠKOLY**

**Prednostne sa prijímajú deti**, ktoré podľa „zákonných podmienok“ (§ 59 zák. č. 245/2008):

* **dovŕšili piaty rok veku,**
* **deti s odloženým začiatkom plnenia povinnej školskej dochádzky**
* **deti s dodatočne odloženým začiatkom plnenia povinnej školskej dochádzky**

**Ostatné podmienky prijímania detí** (určil riaditeľ po prerokovaní v pedagogickej rade školy v súlade s § 3 ods. 2 vyhl. MŠ SR č. 306/2008): Ďalej sú uprednostnené deti, ktoré:

* **sú staršie ako tri roky**
* **majú súrodencov v materskej škole**

V prípade zvýšeného záujmu zákonných zástupcov detí o výchovu a vzdelávanie v materskej škole sa prijímanie ostatných detí uskutoční:

* **náhodným výberom**

**Deti mladšie ako 3 roky** (t.j. deti od dvoch rokov veku ) **možno prijať len výnimočne,** ak sú uspokojené žiadosti zákonných zástupcov detí, ktoré dovŕšili piaty rok veku, deti s odloženým začiatkom plnenia povinnej školskej dochádzky, deti s dodatočne odloženým začiatkom plnenia povinnej školskej dochádzky, deti od troch rokov, a **ak je ešte voľná kapacita materskej školy a dieťa má osvojené základné hygienické návyky.**